El Ple de l’Ajuntament de Burjassot insta a la Generalitat Valenciana que culmine el projecte de soterrament de les vies en el municipi
2025-07-24

El Ple de l’Ajuntament de Burjassot ha aprovat, per unanimitat de tots els grups, la moció presentada pel PP per a instar a la Generalitat Valenciana que dispose les actuacions i obres necessàries per a la culminació del projecte de soterrament de les vies en el municipi, entre l’estació de Burjassot i l’estació de Godella.

La moció arreplega “instar a la Generalitat Valenciana que dispose les actuacions i obres necessàries, incloent-hi la dotació de partides pressupostàries, per a la culminació del projecte de soterrament de les vies a Burjassot, entre l’estació de Burjassot i l’estació de Godella (fase 2)”. Així mateix, el text també assenyala que l’Ajuntament de Burjassot “com a administració pública copartícip i implicada en este projecte, dins de les seues competències, prestarà tota la col·laboració possible i necessària a l’administració autonòmica, per a la culminació del referit projecte”.